Dolné Zahorany

Dolné Zahorany sú obec na Slovensku v okrese Rimavská Sobota.

 Dejiny 
O obci máme pomerne málo konkrétnych údajov. Podstatne ich rozširuje nedávno vydaná práca L. Sokolovského o dejinách Malohontu. Podľa jeho zistení chotár obce bol osídlený už v eneolite. Prehistorické osídlenie tu však nepokračovalo. Ďalšie pramene sú až zo stredoveku. Najstaršia písomná správa o obci je z roku 1341.

Pôvodný názov obce bol Heďmeg (Hegymeg), neskôr Maďarský Heďmeg. Od roku 1927 sa nazývala Uhorské Zahorany. Dnešný názov používa od roku 1948. Dolné Zahorany roku 1341 patrili hradnému panstvu Hajnáčka, konkrétne Sečéniovcom. Do konca 16. storočia sa vo vlastníctve obce vystriedalo deväť šľachtických rodov. Konkrétne ich uvádza spomínaná monografia L. Sokolovského. Z nich si pozornosť zasluhujú Parlagiovci, ktorí si v Dolných Zahoranoch uplatňovali zemepanské práva plných 40 rokov – v rokoch 15521592. Neskorší majitelia obce sa už konkrétne neuvádzajú. V rokoch 19381944 bola obec súčasťou Maďarska.

Miestni obyvatelia sa zaoberali poľnohospodárstvom. Je zaujímavé, že historickým symbolom obce od roku 1774 je cirkevný motív, a to aj napriek tomu, že farský kostol zasvätený sv. Michalovi postavili až roku 1885. Na pečatidle Dolných Zahorian z roku 1774 je vyrytý na pažiti kľačiaci svätec, pred ním leží lev. Rok vzniku pečatidla je rozložený po stranách svätca, nad číslicami sú po dve ružičky. Kruhopis pečatidla znie: SIGILLUM MAGYAR HEGYMEG 1774. Odtlačok pečatidla našiel a uverejnil Š. Otruba na dokumente z roku 1786.

Okrídlený lev je atribútom sv. Marka, a tak predpokladáme, že aj na pečatidle Dolných Zahorian je sv. Marek, aj keď nemá gloriolu okolo hlavy. Jeho vzťah k Dolným Zahoranom zatiaľ síce nepoznáme, nie je však pre obec cudzí. Sv. Marek evanjelista sa totiž nachádza na stropnej maľbe kostola. V budúcich výskumoch je potrebné osvetliť, čo bolo podnetom k jeho voľbe za obsah obecného znaku.

Spolu s týmto pečatidlom v druhej polovici 19. storočia obec používala aj nápisovú pečiatku s nemeckým textom: GEMEINDE MAGYAR HEGYMEG. Našli sme ju na písomnostiach z roku 1865 a 1866.

Záverom poznamenávame, že v chotári obce v posledných dvoch desaťročiach 18. storočia vznikla osada Malé Zahorany, o ktorých je konkrétna písomná správa z roku 1802. Táto osada, pochopiteľne, nemala ani vlastnú správu a nevyvíjala ani žiadnu kancelársku činnosť. Nepoužívala teda žiaden znak.

Napriek neznalosti, kde korení historický symbol Dolných Zahorian, máme plné právo ho heraldicky upraviť a navrhnúť obci erb. Odporúčame presne podľa predlohy zobraziť v modrom štíte strieborno (bielo) odetého kľačiaceho sv. Marka. Pred ním vľavo (vľavo z heraldického hľadiska) leží zlatý (žltý) okrídlený lev. Po stranách svätca sú 2 – 2 zlaté (žlté) ružičky. V tejto podobe je erb Dolných Zahorian historicky verný a heraldicky správny.

 Kultúra a zaujímavosti  
 Pamiatky 
 Rímskokatolícky kostol sv. Michala Archanjela, jednoloďová neskoroklasicistická stavba s prvkami neogotiky s polygonálnym ukončením presbytéria a predstavanou vežou, z rokov 1884/1885. Svätyňa je zaklenutá valenou klenbou, loď je plochostropá, nachádza sa tu murovaná empora. Fasády kostola sú členené opornými piliermi na nárožiach a oknami s lomeným oblúkom a šambránami. Priečelie je ukončené štítovou atikou. Veža je členená kordónovou rímsou a lizénami, je ukončená trojuholníkovými štítmi a ihlancovou helmicou.  

 Literatúra 
 Hudák, J.: Patrocíniá na Slovensku. Bratislava, SAV 1984, strana 176.
 Otruba, Š.: Pečate obcí malohontského dištriktu. Slov. archivistika, 13, 1978, č. 1, s. 101.
 Sokolovský, L.: Stručné dejiny Malohontu do roku 1803. Martin, Gradus 1997, s. 20, 25, 34,70, 73, 75, 78, 97, 136.


 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Rimavská Sobota